LidanRubinov/Halacha-QA huggingface dataset:
שאלה: תורה ומדע: לכבוד הרבנים החשובים שליטא, בספר ארבעת המינים השלם מביא המחבר בשם שו"ת מהרי פדוה מה הם הסימנים להבחין בין אתרוג מורכב לשאינו מורכב. עיי"ש לדוגמא שהאתרוג יש לו בליטות ולעומת זה המורכב הוא חלק כמו לימון. עוד סימנים :עוקץ שוקע או בולט, גרעינים זקופים או שוכבים. אני מתקשה להבין איך בכלל יכולים להיות שינויים כאלה כיון שכפי שהבנתי תכונות הפרי בעץ מורכב הם תמיד זהות לפרי הרוכב ואין השפעה לכנה על תכונות הגנטיות של הפרי (הכנה עוזרת רק ליניקת המים עמידות נגד מזיקים וכו ). עיינתי במאגר השאלות ראיתי דברים על אתרוג מורכב אבל על נקודה זו לא דברו. אע"פ ששאלה זו אינה למעשה אשמח לקבל תשובה.
תשובה: ברור הרוכב הוא הדומיננטי והמשפיע אולם גם לכנה יש השפעות מסוימות, לאורך זמן יכולים להתפתח תכונות שונות שמגיעות מהכנה. וכמו כן, כמו בבני אדם שאינם זהים זה לזה, לפעמים שעירים ולפעמים חלקים, ואפילו שהם אחים, כן גם בצמח יש עם בליטות ויש בלא בליטות. וכן יש אפרסק חלק ויש אפרסק עם שער. כל אלו תכונות שיכולות להשתנות ממקום למקום ומזמן לזמן. על כן אין הפירות היום בדיוק כמו שהיו בימי אבותינו. לכן יתכן שבמשך הזמן השפעת הלימון בעץ תגבר. בברכת התורה והארץ הרב יהודה הלוי עמיחי
שאלה: קופות צדקה ללא בעלים: ברשותי 3 קופות צדקה מלאות וכל אחד שייך לאירגון שונה. אין באפשרותי כ"כ לדעת של מי הן ואיך למסור להן את תכולת הקופה. לכן ברצוני לדעת, האם מותר להעביר את תכולת הקופה לקופת צדקה אחרת ולמסור אותה?
תשובה: אם יש כתובת או מספר טלפון, צריך לעשות לפחות השתדלות של שיחת טלפון, למסור לאותו ארגון שיש לך קופה ושיבואו לקחת, ותגיד מראש שאם תוך שבועיים-שלושה הם לא באים לקחת   אתה מעביר את הכסף לצדקה אחרת. אם אין לך שום כתובת, תיתן לצדקה אחרת.
שאלה: עלי מנגולד: ראיתי לאחרונה בשוק עלים שנקראים "עלי מנגולד" (שלפי הבנתי הם כמו עלי סלק). האם צריך לנהוג בהם כמו עלי חסה וכרוב מבחינת התולעים (זאת אומרת לקנות נקי מתולעים) או שמספיק לשטוף?
תשובה: דינם כדין כל הירוקים שצריכים בדיקה היטב היטב, בברכת התורה והארץ הרב יהודה הלוי עמיחי
שאלה: בדיקה חוזרת מחרקים: ניקיתי סלרי של גוש קטיף במים וסבון, והנחתי לייבוש (במקום שהוא בערך בגובה מטר מהרצפה) על מגבת, מכוסה במגבת נוספת בצורה כזו שיש אפשרות לחרקים קטנים להיכנס, אבל בד"כ אין שם חרקים. (האפשרות היחידה שעולה בדעתנו זה אולי נמלים, ושאר מעופפים שיכולים גם לצאת.) ושכחתי את זה ללילה בחוץ. האם יש צרך לבדוק שוב, במידה וכן, שנית במים וסבון?
תשובה: כדאי לשטוף במים, שאם נכנס משהו חיצוני הוא ירד. בדרך כלל אין כניסת חרקים בתלוש אלא מעופפים חצוניים שיורדים בשטיפה. בברכת התורה והארץ הרב יהודה הלוי עמיחי
שאלה: יעלה ויבוא ביום העצמאות: האם יש נוסח מקובל להתפלל ביום העצמאות תפילת יעלה ויבוא? כי קראתי פעם נוסח כזה של הרב אריאל. האם מקובל לקרוא אותו, ואם כן, מאיפה ניתן להשיג את הנוסח?
תשובה: יעלה ויבוא אומרים רק ביום שיש בו מוסף אך לא בחנוכה ופורים וממילא גם לא ביום העצמאות. כוונתך כנראה ל"על הנסים" שהיה ראוי להאמר גם ביום העצמאות אולם לא תקנו דבר זה. מה שראית נמצא בסידור ליום העצמאות "גואל ישראל" שהוצא ע"י ישיבת ר"ג או בחוברת שהוצאה השתא ע"י המועצה הדתית ר"ג לקראת יום העצמאות, שם מוצע למי שרוצה להרהר בנוסח זה במקום שבו היה צריך להאמר על הנסים.
שאלה: ברכת מחיה המתים: בימים אלה אנחנו עומדים לקיים מפגש שבט של בני עקיבא,כאשר המדובר על השנים תש"י-תשי"ח (1950-1958), בהם היינו יחד ומאז כל אחד פנה לדרכו. מרבית האנשים לא ראו איש את רעהו 50 שנה בקירוב. בהתאם לידוע לי לאחר י"ב חודש יש לברך מחיה המתים. אין ספק,שלכל אחד מהנוכחים, הדבר גורם לו שמחה רבה,בגלל הקשר העמוק שהיה בעבר, בבית הספר והתנועה, והשכחה מהלב שהיתה חבויה עד כה, תעלם מייד לאחר שיפגשו. נדגיש שלגבי חלק נכבד מהנוכחים, גם לא היה קשר כלשהו, בטלפון או במכתב, וזו תהיה הפגישה הראשונה מאז. מהו הדין לגבי הברכה?
תשובה: אכן מי שירגיש צורך בכך שיברך.
שאלה: לאכול אצל חוזרים בתשובה: רציתי לשאול לגבי דודים שחזרו בתשובה לפני כשנתיים. עד היום לא ערכנו אצלם שבתות. הם מבחינתם מאוד רוצים שנגיע אליהם לשבת אבל הם לא בטוחים שהם מספיק "כשרים" בשבילנו. יש חשיבות מאוד גדולה להתארחות אצלם בשביל לקרב ולתת להם הרגשה שהם עשו ועושים צעדים חשובים. מה שאני יודעת שהם הכשירו את המטבח מקפידים על הפרדה באוכל, בכלים. מה שהם יודעים הם עושים. הם גם מוכנים להקשיב אם יש לנו שאלות לגבי המטבח. אני יודעת שנושא הכשרות מלא בהמון פרטים ורציתי לשאול על מה חשוב לשאול ולברר לפני בלי לסבך יותר מידי את העניין? (אם זה אפשרי).
תשובה: אכן ראוי לעודדם ולהתארח אצלם. עצתי שמישהו מהמשפחה יקדים לבוא אליהם יום קודם ע"מ לעזור להם בהכנת השבת.
שאלה: לספר בשידוכין על אבא גוי: האבא הביולוגי שלי גוי. אמא שלי נשואה פעם שניה כבר 15שנה, ברוך ה. היא חזרה בתשובה שלמה אחים שלי לומדים במוסדות חרדים. את האבא שלי הביולוגי ראיתי בפעם הראשונה בגיל 18 לפני זה דיברנו בטלפון פעם בשנה. הוא לא גר בארץ. ואפילו אחרי הפגישה אני מרגישה שאין לי שום קשר אליו. מכיוון שבעלה של אמא שלי נמצא איתי מגיל קטן ואני מחשיבה אותו לאבא שלי וגם הוא מתייחס אליי כבת לכל דבר. עכשיו אני נמצאת בזמן של שידוכים רציתי לשאול מתי לומר למשודך על העניין שאבא שלי גוי, האם לספר לפני שאני נפגשת או אחרי כמה פגישות? כי ברור לי שאנשים ברגע שהם שומעים דבר כזה הם די מפחדים.
תשובה: לספר על כך רק כאשר הקשרים מתחילים להתהדק. לפני כן הדבר עלול להרתיע, אחרי כן עלול להיווצר משבר אם הקשרים יתנתקו. צריך סיעתא דשמיא לבחור את הזמן המתאים, שיהיה בהצלחה.
שאלה: כשרויות שונות: מה ההבדל בין הכשרויות השונות? אוירבך, בית יוסף, עטרה, לנדא, מחפוד וכו. מה נחשב למחמיר ביותר? פעם שמעתי שההבדל הוא בכמות הדגימה של העופות בקר האם זה נכון? אודה על תשובתכם.
תשובה: ההבדל בין הרב אוירבך לבין שאר ההכשרים שציינת, שהם עובדים ברמת בד"ץ, כגון: פתיחת צומת הגידים בכל רגל, פתיחת גב, קצב הבדיקות איטי יותר. זאת אומרת, אין שאלה בעוף הכל לחומרא.
שאלה: יצחק אבינו בגן עדן: לאחר העקדה, "וישב אברהם אל נעריו". ראיתי מדרש שאומר שיצחק לא שב עמו אלא היה שנתיים (שלש שנים?) בגן עדן ע"מ להחלים מהעקדה. מדוע היה צריך שנתיים להחלים וממה? ומדוע דוקא בגן עדן? אשמח גם למראי מקום.
תשובה: בחומש תורה שלמה מביא את דברי מדרש הגדול שיצחק נלקח לגן עדן. הוא מבאר שהסיבה כדי לרפאותו מפצעי הכמעט שחיטה. וראיתי שיש מסבירים שיצחק נכנס לגן עדן להירגע מכל המאמץ הנפשי של מעמד העקידה. דברי המדרש מופיעים גם בחיזקוני.
שאלה: איסור ייחוד בעבודה: בעלי עובד במסגרת דתית, בהנחיית קבוצה של בערך 11 בנות, המרכז שבו נעשות הישיבות נמצא בתוך מקלט. האם כאשר נמצא איתם במקלט עובר על איסור ייחוד ומהם הגדרים שעליהם הוא צריך להקפיד?
תשובה: שישאיר את הדלת פתוחה. כל אחד יכול להיכנס   זה מוציא מגדר של יחוד.
שאלה: לב אבן ועייפות הנשמה: איני יודע מה לעשות. אני לא מצליח להתפלל, אני מרגיש שהנשמה שלי עייפה כשאני מתפלל. אני לא מצליח ללמוד אפילו ספר פשוט של עניייני מידות כמו מסילת ישרים, אם זה בריכוז ואם זה להפנים את מה שקראתי?
תשובה: יתכן שקשה לך לכוין משום שאתה רוצה לכוין בכל התפלה. אולם ברגע שתציב לעצמך אתגר שיש סיכוי שתעמוד בו, לא תתעייף רוחנית. לפני ברכות מסוימות שקיבלת על עצמך לכוין על הנושא של הברכה.
שאלה: דעת חכמי הח"ן בקשירת פתיל תכלת: באחת התשובות שלו כתב הרב שהקשירה הנכונה של ציצית תכלת היא בשיטת הרמב"ם וכך סברו המקובלים. הרב יכול לתת מקורות לכך?
תשובה: התורה התירה לעשות כלאיים בציצית ובכדי שיהיה לזה דין כלאיים צריך לקשור את חוטי הפשתן. קשר עליון דאורייתא - קודם כל עושים קשר מדאורייתא ואח"כ את הליפופים. מוזכר בתלמוד שיש ללפף או שבע חוליות שבכל אחד שלוש או שלוש עשרה, שהם כנגד שבעה רקיעים והחללים שביניהם. בציצית לבן נהגו לקשור שבע, שמונה וכו' אולם עם חידוש התכלת אנחנו נוהגים לפסוק כרמב"ם, שיש לשים בכל כנף חוט אחד של תכלת, מאחר והאור שמח מוכיח מהירושלמי כרמב"ם וכך גם אומרים בשם האר"י.
שאלה: תפילין לאדם עם גבס: חברי הטוב, שייזכה לרפואה שלמה, שבר את ידו השמאלית. כעת ידו השמאלית מגוסת מהקיבורת ועד פרק כף היד. הוא ימני (מניח תפילין ביד שמאל) - האם הוא צריך להניח תפילין, ואם כן, כיצד?
תשובה: אם מקום התפילין, הקיבורת, חבוש   הוא פטור, הוא אנוס. תפילין של ראש יניח, ויברך את שתי הברכות. אם גם הראש חבוש   יניח תפילין של ראש בלי ברכה.
שאלה: אמירת קדיש יתום מעבר ליום הזכרון: ברצוני להרחיב את אמירת הקדיש לע"נ אימי מלבד יום הזיכרון בכל שנה, האם ישנה מגבלה? האם יש מנהגים ידועים? האם יש מנהג לומר בכל השבוע בו חל יום הזכרון או בכל החודש? (שאלה עבור אשכנזים)
תשובה: נוהגים להפסיק אחר יא חדשים כדי שלא ייחסו להורים דין רשעים כביכול הנידונים יב חדש. אם אינך רוצה לפגוע בכבוד אמך אל תוסיף.
שאלה: כלאיים בכרם: האם צריך להרחיק בין עצי פרי (שאינם גפנים), לבין ירקות, ואם כן, כמה?
תשובה: לא אין צורך להרחיק, אולם יש דעת התוס' שיש להרחיק ג"ט מהגזע של העץ, ודין זה הוא לכתחילה. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: בדיקת דם בביצים ביתיות: ביצים מתרנגולות שאני מגדל באופן חובבני, מה דינם לגבי בדיקה מדם: א. אם אין זכרים בסביבה? ב. כשיש זכרים בסביבה? ג. במקרה שיש צורך לבדוק, איך עושים כשמכינים ביצה קשה?
תשובה: א. אם בטוח שאין שום זכרים (הגמרא אומרת שאפילו כשיש מרחק שישים בתים הם עוד יכולים להגיע), זה מקום סגור ותרנגולים לא יכולים להיכנס, זה נחשב כלול סגור. ב. כשיש זכרים שיכולים לבוא אף ממרחק, כגון: שהמקום לא סגור, יש לחשוש ולבדוק. ג. בדרך כלל מבשלים שלוש ביצים ביחד שיהיה ביטול ברוב.
שאלה: מבושל כל צרכו ומצטמק ויפה לו: האם יש איסור בישול כלשהו בדבר מבושל כל צורכו אך מצטמק ויפה לו?
תשובה: מדאורייתא ומדרבנן אין בזה איסור בישול.
שאלה: למעוך אבוקדו בשבת: האם מותר למעוך אבוקדו בשבת לגמרי ע"י מזלג כשזו דרכי גם בחול?
תשובה: מדין טוחן, אם מדובר באבוקדו רך לגמרי   אין לזה גדר של טחינה, אבל אם הוא קשה   יש בו בעיה של טחינה, כי בגידולי קרקע שייך טחינה, וגם במזלג לא לעשות את זה. תאכלו אותו חתוך לחתיכות.
שאלה: דיבור עם בת: אני ועוד בת בשבט שלי ידידים, ורצינו לשאול האם יהיה מותר לדבר כאשר אנו שומרים על כל ההלכות (יחוד, נגיעה וכו ) ומדברים על דברים שבקדושה ועל ערכים, ויודעים שהקשר עוזר לכל אחד מאיתנו בעבודת המידות ושמירת מצוות, ואנחנו יודעים שזה לא מוביל לשום מקום אסור( הרהורים, נגיעה וכו ), וגם שאם "נפרד" זה עלול לגרום לירידה של שנינו ברוחניות. ויכול להיות שאם נפרד לא נעמוד בנו וכל אחד אולי בכל מקרה ילך וידבר אם אחרים אחרות? ד"א אנחנו רוצים להמשיך את הקשר לחתונה ורצינו מה הרב חושב על חתונה בגיל צעיר.
תשובה: על פי הדרכתה של תורה אין ליצור קשר מלבד קשר של נישואין בין בנים ובנות. לגבי חתונה   "בן שמונה עשרה לחופה". לכן הקפיאו את הקשר שנתיים עד גיל 18 שתגמרו את הלימודים בתיכון ואז תדברו על זה.
שאלה: כוונה בחזרת הש"ץ: כשהחזן אומר חזרת הש"ץ (והחזן הוא לא אני) אני נוהג להתכוון בחזרה ובגלל זה אני גם עומד. זאת משום מחשבה שלי - שכשתיקנו את חזרת הש"ץ לאלה שאינם יודעים את התפילה, התכוונו גם לכאלה שמתפללים אך לא מתכוונים בכוונה מלאה, אלא מתפללים מהר וכוונתם לא מספיק חזקה. לצערי אני נאלץ להתפלל מהר מאוד כי במניין בבית ספר שלנו מתפללים מאוד מהר, ומשום זאת אני מתכוון בתפילתי אבל לא כוונה שלמה ועמוקה, לכן אני מכליל את עצמי באלה שצריכים חזרת הש"ץ כי לא התכוונו מספיק. בגלל זה אני נוהג לעמוד בחזרת הש"ץ ולהתכוון בחזרה ואפילו לפעמים יש ברכות שאני ממש אומר אותן. האם מנהגי נכון? האם צריך להתכוון גם בחזרת הש"ץ (לאו דווקא מהסיבה שלי)? מראש.
תשובה: טוב אתה נוהג. חזרת הש"ץ בתחילתה תוקנה משום אלו שאינם בקיאים אולם לאחר שתוקנה זה נהיה חלק מסדר התפילה ויש חיוב להקשיב לחזרת הש"ץ. יש כאלה שאומרים שעיקר התפלה בציבור היא בעת חזרת הש"ץ. אם כן בתפלת הלחש אתה יוצא ידי חובת התפלה כיחיד שמתפלל עם הציבור ובחזרת הש"ץ זה תפלת הציבור נטו. אולם לא טוב מנהגך שאתה אומר את הברכות עם הש"ץ, אתה צריך להקשיב לש"ץ אולם לא לומר עימו את המילים. מותר לומר מילה אחת או שתים. אבל ודאי שאינך יכול לומר נוסח ברכה שלם. לגבי המהירות שלך בתפלת הלחש - גם היא לא נכונה. עדיף שתתפלל בנחת את התפלת הלחש שלך גם אם לא תוכל לשמוע את כל חזרת הש"ץ אולם אם אתה במצב שברגע שמתחיל הש"ץ זה מבלבל אותך ואינך יכול להתכוין כבר בלחש שלך אזי אין טעם שתאריך בתפלת הלחש וטוב אתה נוהג בכך שאתה מסיים את הלחש יחד עם כל הציבור.
שאלה: הטעם לחצאית: חבר שלי שאל אותי לפני כמה ימים למה בנות ישראל צריכות ללכת אם חצאית. עניתי לו שזה משום האיסור של לבישת בגדי אישה על גבר, אבל זה לא נראה לי מספיק חזק כי לכאורה לפי זה הגבר צריך ללבוש בגד שונה מהאישה ולא האישה צריכה ללבוש בגד שונה מהגבר. כלומר האיסור הוא על הגברים, אז למה מחייבים את הנשים ללבוש חצאית? לאחר מכן עניתי לו שזה משום צניעות, כדי שלא ילבשו מכנסיים צמודים ואז יראו ממש את הצורה של הרגל וזה יהיה לא צנוע, ומי שתבוא ללבוש מכנסיים צנועים סופה ללבוש גם מכנסיים לא צנועים. אך גם זה לא תירוץ ממש חזק שהרי גם חצאית יכולה להיות דבר לא צנוע (כי למטה זה פתוח לגמרי.). לבסוף אמרתי שחצאית הפכה למן סמל, כמו שהכיפה אצל גברים הפכה למן סמל. אבל אני ממש לא יודע אם זה נכון. אז מה הטעם לחצאית? והאם הטעמים שהבאתי נכונים?
תשובה: הטעם ללבישת חצאית זה מצד צניעות. מכנסיים מבליטות את אברי האישה ולכן הם מוגדרות לבוש לא צנוע. ודאי שיש גם חצאיות שאינם צנועות. ודאי שיש ללבוש חצאית שהיא צנועה.
שאלה: גילוח בערב ר"ח אייר: השנה שמותר היה להתגלח ולהסתפר בר"ח אייר שחל ביום שישי ובשבת. האם ההיתר מתחיל כבר מיום חמישי בלילה? הרי ידוע שהיום מתחיל מהלילה, ואם מותר ביום שישי בר"ח אז אולי מותר כבר ביום חמישי בלילה שהוא ערב ר"ח?
תשובה: אני חושב שרק ביום שישי. כמו בל"ג בעומר עצמו, שלדעת רוב השיטות ההיתר מתחיל בבוקר ולא בלילה.
שאלה: איסטניס ומקווה: במשך תקופה הלכתי למקווה לפני רוה"ש ויום כיפור. בשנתיים האחרונות אני חש גועל ואינני הולך יותר. האם ראוי להתגבר וללכת? כמו כן, מאיזה גיל ראוי, אם בכלל, לקחת ילד למקווה אם הוא מבקש זאת?
תשובה: אם אתה מרגיש אי נעימות בשל אי הנקיות, יש מקוואות נקיים תתעניין ותמצא. ואם הסיבה חוסר הצניעות ואין אתה מוצא מקום או זמן שאין אנשים, אזי אינך צריך ללכת למקוה. לגבי ילדים במקוה, לדעתי עדיף לא להביא ילדים למקווה ובעיקר ילדים שלפי אופיים זה עלול להזיק להם.
שאלה: אמונה באבולוציה: האם להאמין באבולוציה, בכך שמוצא האדם מהקוף ובגיל מופלג של העולם, מהווה סתירה לאמונתנו?
תשובה: לא. אנחנו יוצאים מתוך נקודת מוצא שהעולם נברא מן האין המוחלט אל היש. לאחר מכן כשנעשה היש, האם האדם הראשון ובעלי החיים נוצרו מן האין המוחלט או שנוצרו ואחר כך התפתחו, ישנם שתי שיטות בין רבותינו הראשונים. הרמב"ן בפירושו לתורה, מסביר את הפסוק בספר בראשית: "והארץ הייתה תוהו ובוהו", הוא אומר: תוהו ובוהו זה מה שקוראים ביוונית היולי. ביום הראשון היתה בריאה יש מאין, לאחר מכן בכל אחד מהימים הייתה בריאה מהיש הזה, שהוא התלבש בכדור הארץ, בבעלי חיים, בצמחיה ובשאר הדברים שישנם בעולם. האברבנאל בפירושו לתורה, לא סובר כך, הוא מביא את הרמב"ן וחולק עליו. כשהקדוש ברוך הוא נפח את הנשמה באדם הראשון כתוב: "ויפח באפיו נשמת חיים, ויהי האדם לנפש חיה". הרמב"ן מביא שני פירושים: פירוש אחד   אדם הראשון לפני שנופחה בו הנשמה האלוקית היה כמו בעל חי מתנועע, לא היה לו שכל, כמו קוף. פירוש שני   לפני זה היה גולם גמור ללא חיות, ואחר כך נופחה בו נשמה, גם הנשמה המשכלת וגם הנפש החילונית. לנו לא אכפת איך בדיוק היה תהליך הבריאה, אם באבולוציה או לא באבולוציה, זה לא מעיקרי האמונה, אפשר כך ואפשר כך. לנו אכפת שהעולם הוא לא קדמון, לא כמו שהפילוסופים אמרו, אלא העולם נברא. איך היה בדיוק, אם היה חומר היולי או שלכתחילה נבראו כל בעלי החיים ללא בריאה קודמת, זה שתי שיטות בין רבותינו הראשונים, ומי שרוצה לעמוד על כך באריכות, האברבנאל בפירושו לתורה מביא את הרמב"ן וחולק עליו. לפעמים מוצאים כל מיני מחצבים שההיווצרות שלהם צריכה לקחת מליון שנים, ואנחנו הרי אומרים שכל העולם כולו קיים פחות מששת אלפים שנה? אנחנו אומרים שכשאדם הראשון נברא, הוא נברא לעולם קודם, הוא לא נברא לעולם שצריך להמתין מליון שנה עד שייווצרו בו מחצבים. כמו אדם הראשון עצמו, שנברא כמו שהמדרש אומר, לא כתינוק בן יומו, אלא כבחור בגיל עשרים במלוא כוחותיו הנפשיים והגופניים גם יחד. כך גם העולם כולו, הקדוש ברוך הוא ברא אותו שאילו אדם ירצה מחר לחצוב מחצב של פחם או דברים אחרים   יהיה מוכן לו. לפי החוקים של היום זה צריך לקחת מליון שנים, אבל אז נברא לו עולם מוכן. כל ששת ימי בראשית ואף עד ימי נח הייתה חוקיות אחרת בעולם מאשר היום. כמו שהמדרש אומר, שעד ימי נח הגשמים ירדו פעם בארבעים שנה, באפריקה שיורדים שם בשנה 5000 מילימטר, זה אומר שבאותה שנה   אחת לארבעים שנה   ירדו שם מאתיים מטר. עוצמה אדירה. כל החוקיות שיש לנו היום היא מימי נח ואילך, לפני כן היו חוקים אחרים. היום צריך לקחת עשרת אלפים שנה להיווצרות דבר מסוים, אז לקח יום אחד.
שאלה: אמונה בתורת הנסתר: האם להאמין בקבלה ובתורת הנסתר זה מעיקרי דתינו, ומה היחס למי שכופר לחלוטין בכך?
תשובה: מי שכופר בזה הוא כמו שהרמב"ם כותב בהלכות יסודי התורה לגבי הכופר בפירושה של התורה. אצלנו הקבלה היא החוכמה הפנימית, מי שכופר בה זה כמו שיכפור בדבר כלשהו במסורת ח בתורה שבנגלה.
שאלה: אכילת ציפורני אדם: האם יש איסור באכילת ציפורניים או שער אדם? ראיתי שלגבי עור, הילקוט יוסף (באיסור והיתר עמ סד) אומר שלרמב"ם יש איסור תורה באכילת עור אדם.
תשובה: איסור ממש   אין, אבל זה דבר מכוער.
שאלה: שימוש בשולחן שיש ללא מפה: ברשותנו שולחן שיש שעליו אנו אוכלים יום-יום. האם מותר לאכול על שולחן זה (ללא כיסוי) גם חלבי וגם בשרי, האם צריך לשים מפה לכל אחד מהם או לשניהם? השולחן מועיל לנו ללא כיסוי גם לשימוש חלבי וגם לשימוש בשרי, אך השאלה אם הדבר מותר בדרך כלשהי.
תשובה: שולחן מפורמייקה, שמתנקה לגמרי, לדעתי אין בזה בעיה. בדורות הקודמים, שהשולחן היה של עץ והיו נכנסים פירורים בחריצים, הקפידו בזה. בדרך כלל כן מקובל לשים מפה אבל אני לא יכול להגיד שיש איסור אם מדובר בשולחן שברור שהוא מתנקה לגמרי. אם הוא גמר ארוחה בשרית, וניגב את השולחן והוא נקי לגמרי, ולא שנדמה לו שנקי, אז היות וזה דבר נקי ולא נדבק אז מותר. להגיד שראוי לעשות ככה לא הייתי אומר.
שאלה: דגל חייב בציצית : לקראת יום העצמאות הייתי רוצה לברר עניין מסויים. האם דגל (כמובן בשיעור ציצית) יהיה חייב בציצית משום שיש הרבה אנשים ששמים אותו עליהם כמו טלית? אם כן, הוא יהיה חייב לאשכנזים מדאורייתא ולספרדים מדרבנן?
תשובה: כמדומני שהפיכת דגל לבגד אסורה עפ"י החוק. מ"מ בודאי שאין זה מכבודו של הדגל. אך אם מדובר בבגד ממש דינו כמו כל בגד אם הוא עונה על הקריטריונים של בגד החייב בציצית.
שאלה: כהן איטר יד 3: לפי מה שהרב ענה לגבי מחלוקת הפוסקים לגבי תפילין של אדם איטר יד ששינה את טבעו והפך לימני לא נחשב ועדיין יניח על יד שמאל הבנתי שגם כהן איטר יד ימינו שישנה טבעו לא יוכל לעבוד 1.האם הבנתי נכונה ולכן השאלה אם לאמן את היד או לא היא לא למעשה כרגע? 2.מדוע שאותה מחלוקת שיש לגבי תפילין לא תוכל להיות לגבי כהן הרי הייתה סברא להניח שזה כן משנה אם שינה טבעו אז למה שפה לא יהיה כך? ב לכת"ר וסליחה על ההפרעה
תשובה: 1. הרבה שיטות סוברות שאי אפשר לשנות, לכן איטר ששינה את טבעו לא יוכל לעבוד במקדש. לא לעשות זאת. כשיבנה המקדש ימצאו לכהן איטר יד עבודה חליפית. 2. ישנה מחלוקת הפוסקים אם מועיל שינוי טבע, יש דעות שלא מועיל. לעבודה אי אפשר לשלוח מי שיש מחלוקת הפוסקים לגביו.
שאלה: דין טמון באש: ב"ק ס"א ע"ב. לפי הברייתא, מי ששורף גדיש והיו בו כלים (שלא צפויים שיהיו שם) משלם על הכלים את מחיר הגדיש. מדוע?
תשובה: המזיק גדיש של חיטים על ידי שריפתו פטור מכלים הטמונים בתוך הגדיש. אך מאחר והוא יודע שיש שם משהו ואין הגדיש חלול, הרי שהוא חייב כאילו הכל מלא חיטים. (ועיין חזון איש, בבא קמא ז, ו)
שאלה: חברים שלי מדברים לשון הרע: יש משהו שמאוד מעצבן אותי בכיתה וגם בישוב כל הזמן חברי מדברים לשון הרע!!! מה אני אעשה?
תשובה: יש בך טהרה פנימית והיגינה אישית ביחסים שבן אדם לחברו. אולם דווקא אתה שכל כך עדין נפש ואינך יכול לקבל מציאות של לשון הרע זה מעיד שיש לך נפש עם עין טובה. לשון הרע הוא ריקבון שנוגע לכך שאדם מציף את הצדדים הרעים שיש באחרים במקום להדגיש את הצדדים הטובים. כך גם מוטל עליך בנוגע לחבריך. אתה לא צריך להתעצבן ולכעוס אליהם. גם עליהם יש ללמד זכות. גם אותם אתה צריך לאהוב. העצה לתיקון הוא בעיקר לדבר על עצמך. כל הכיתה תדע שאתה מבקש שלא ידברו איתך לשון הרע. אתה לא מסוגל להיות באוריה של שלון הרע. אל תוכיח את האחרים אלא תדבר על עצמך. אתה לא אוהב להיות שותף בחויות לשון הרע. החויות שלך הינם נקיות. בעת שמדברים לשון הרע אל תהיה שותף. תפליג במחשבותיך למקום אחר. כך תהיה דגם שבסוף יוכלו ללמוד ממך.
שאלה: שש שעות בגבינה: האם כיום יש גבינות שצריך לחכות שש שעות לפני אכילת בשר?
תשובה: כן, למשל גבינה מהולנד או משוויץ שיושנה כמה חודשים, צהובה, וכשאוכלים אותה היא קשה. על גבינה כזאת דובר בפוסקים שהיא מושכת טעם כמו בשר. גבינות צהובות רגילות פה בארץ דינם כמו גבינה לבנה רכה.
שאלה: תפילת עמידה ביחידות: 1. אני גר בקנדה במקום שבית הכנסת הקרוב הוא במרחק 45 דקות נסיעה ואין באפשרותי להתפלל במנין. האם אני יכול להתפלל את תפילת העמידה בבית לבד? 2. בגלל הזמן הדחוק בבוקר, האם זה ר להוריד את התפילין מיד לאחר תפילת העמידה?
תשובה: 1. מי שאינו יכול ללכת למניין יכול להתפלל בביתו אולם כדאי שלפחות אחת לשבוע תתאמץ ותיסע להתפלל במניין. ובשבת תשתדל לשבות ליד בית כנסת. 2. עדיף להוריד לאחר הקדושה שאומרים ב"ובא לציון" ומאחר ואתה מתפלל ביחידות זה לוקח רק כמה דקות בודדות.
שאלה: יין בקדושת שביעית: אני רואה שממשיכים לשווק מיץ ענבים ויין בקדושת שביעית מאוצר בית דין בחנויות, האם מותר לשתות?
תשובה: השאלה קשה ומאד מוסבכת, שהרי מי שלא ביער היין נאסר באכילה אלא אם כן היה ברשות בית דין. ברור שבעל חנות רגילה איננו שליח בית דין (לדעתי אפילו אלו שחתמו על כל מיני טפסים שאין להם משמעות של שליחות והם לא מחויבים לבית דין דבר, אבל רוב בעלי החנויות הפרטיים לא חתמו כלל ואינם שלוחי בית דין). על כן היו צריכים לבער את היין בפסח, ומכיוון שלא ביערו אמנם אפשר לסמוך על דעות שאדם שלא ביער בשוגג היין לא נאסר בשתיה (הגרי"מ טיקוצ'ינסקי זצ"ל) אולם נחלקו עמו אחרונים (חזו"א) הסוברים שהיין נאסר. על כן מי שקנה כבר הרי שיפקיר כעת, אולם לכתחילה אין לקנות מחנויות אלו יין של אוצר בית דין עד שיבוא יין חדש מהמחסנים שהיו ברשות בית דין בזמן הביעור. יש אוצרות בית דין שנהגו כדין ואצלם אמנם אין צורך בביעור ואפשר לקנות מהם כרגיל גם לאחר שעת הביעור. לגבי המכירה של קדושת שביעית וסחורה ביינות אלו, גם כאן ישנה שאלה קשה ואינני יודע היתר מבוסס לכך, אולם קצת אפשר להפחית מחומרת הבעיה על ידי קניה בהקפה ובהבלעה. למרות שלחלק מהפוסקים זה לא עוזר לאיסור הסחורה רק שהמעות לא נתפסים בקדושה, אבל יש פוסקים שהקלו וס"ל שאין בצורה זו גם איסור סחורה, על כן אפשר להסתמך עליהם באיסור דרבנן. אבל השאלה האם אדם רוצה להכניס עצמו בספקות. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: ברכת מאורי האש במוצ"ש: מדוע אנו מברכים על ברכת מאורי האש במוצ"ש, מה המקור מהתורה, ומה הסיבות לכך?
תשובה: הגמ' במסכת פסחים (נד:) אומרת שבמוצאי שבת נתן הקב"ה דעה באדם הראשון, והביא שתי אבנים וטחנן זו בזו, ויצאה האש. ומסביר המהרש"א שמסיבה זו אנו אומרים את "אתה חוננתנו" בברכת "חונן הדעת", והאדם הראשון עצמו ברך ברכה זו כשהוציא את האש. וברכה זו היא ברכה זכר לאותו אור. (מקורות: טור ושו"ע סי' רחצ בב"י ובב"ח שם) הרב אלחנן לוין
שאלה: אזכרת 11 חודש: אימי נפטרה ביום ז בתמוז התשס"ח (שנה שעברה). אזכרת 11 חודש יוצא בעז"ה ביום שבת קודש ז בסיוון התשס"ט. היות ולא ניתן להקדים ליום ו בסיוון (ערב חג שבועות), האם להקדים ליום ה בסיוון (רביעי ערב) או לדחות ליום א בערב, ט בסיוון?
תשובה: באזכרת 11 חודש לא מקפידים על היום המדוייק ולכן אפשר לעשות אחת משתי האפשרויות שכתבת.
שאלה: טוסטר שאינו טבול: האם מותר להשתמש בטוסטר שאינו טבול ע"י נייר אפיה או נייר כסף?
תשובה: אני חושב שלכתחילה לא ראוי לעשות זאת, היות ואין שימושו בצורה כזאת. זה נכון שלא הצריכו טבילה כלי שהאוכל לא נוגע בו ישירות. כמו תנור, בתנור אופים ומבשלים בתבניות, האוכל בא במגע עם התבנית ולא בא במגע עם דפנות התנור. לעומת זאת פה באופן טבעי הכלי הזה עשוי לשימוש ללא הכיסויים. אני חושב שכלי כזה טעון טבילה. אם יש בעיה להטביל אותו, אפשר לתת אותו לנוכרי במתנה, ואחר כך לשאול ממנו את הכלי לשימוש כל זמן שיחזיק מעמד, כמה שנים.
שאלה: ספירת העומר ויום העצמאות: זו השנה הראשונה בה ב"ה אני משתדלת מאוד שלא לשמוע שירים בספירת העומר! הדבר קשה לי מאוד! מוזיקה ושירים זה החיים שלי!!! אבל בעז"ה אני מאוד מקווה שאצליח להחזיק מעמד עד ל"ג בעומר! 1. רציתי לדעת מהו הדין לגבי יום העצמאות? האם ישנו היתר לשמוע שירים ביום זה? 2. אשמח לשמוע חיזוקים על משמעות אי שמיעת השירים בספירת העומר! ושבוע טוב ומבורך.
תשובה: ביום העצמאות מותר לשמוח ומותר לשמוע שירים, אף מצווה להודות לקב"ה ולקרוא בו את ההלל. הקב"ה זיכה אותנו שבדורנו הדין שהיה מתוח בימי ספירת העומר בזמן הגלות הולך ונהפך למידת הרחמים. ימי הספירה הינם ימים שיסודם ימים שמחים ועליונים. מתאים שנביע את הימים האלו ברגשות של שמחה וקרבת ה' שעלינו. אולם במשך הדורות בדורות רבים התברר שלא עמדנו בדרישות הגדולות שיש בימים אלו. היו ימים אלו ימים שמתו בהם תלמידי רבי עקיבא על כך שלא נהגו כבוד זה בזה. במקום להכין עצמם למתן תורה הם גרמו שהתורה לא תוכל להתקיים בנו. אם היו זוכים היינו נהנים מתורתם העשירה של תלמידי רבי עקיבא. אולם לא זכינו. כך גם בהמשך בזמן הגלות היו צרות רבות שנפלו דווקא בימים גדולים אלו. מסעות הצלב ומאורעות ת"ח-ת"ט. זהו סימן משמים שהתורה לא נמצאית בנו כפי הראוי. מידת הרחמים נהפכה לנו בימים אלו למידת הדין. משום שבימים אלו מידת הדין מתוחה אנו מדגישים עבודת ה' מתוך יראה ולא מתוך שמחה והתפרצות. במיוחד הדברים נכונים לגבי ההתעסקות שלנו בחיים הרגילים שלנו. אנו לא רוצים להסיח דעתנו מהיראה בימים אלו לכן אנו לא שוקעים בחיי הרשות ולא בשמחה יתרה. זהו הנוהג שלא לשמוע שירים שיש בהם זרימת חיים טבעית פורצת ושמחה. זאת נעשה רק לאחר חג השבועות מתוך קבלת התורה. אז נהיה בטוחים שנפנה את כוחתינו בדרך שלא מעוררת את מידת היראה עלינו. ל"ג בעומר הוא יום של מהפך. מימים שבהם לא הצלחנו והיה מיעוט של אור בל"ג בעומר התגברנו ואור התורה שהתגלה על ידי רבי שמעון בר יוחאי מעודד אותנו וקורא לנו לחזור לצהלת החיים והכנה לימי מתן תורה מתוך אהבה ושמחה.
שאלה: פסיפלורה (שעונית) וגפן: יש לנו בגינה גפן ששתולה באדמה ובמרחק חצי מטר עציץ פסיפלורה. ענפיהם משתלבים זה בזה - האם זה לא כלאיים?
תשובה: וברכת ד' מכיוון שיש דעות שפסיפלורה היא ירק לעניין שאין בו דיני ערלה (וברכתו אדמה), א"כ לשיטות אלו יש בכך כלאים בכרם. אמנם לשיטות שפסיפלורה הוא עץ הדבר מותר שהרי אין כלאים בעצים. נראה שצריך לחוש ולא לעשות כן, יתכן שזה לא מקדש בכרם, אבל ברור שאין לעשות כן. בברכת התורה והארץ יהודה הלוי עמיחי מכון התורה והארץ כפר דרום אשקלון
שאלה: כנסיה שהפכה לבית כנסת: אני הבנתי שאם מישהו נכנס לכנסיה הוא צריך לקחת יום בשנה ולצום על כך. כשהייתי בת 10 טסתי לאמריקה ואני ומשפחתי נכנסנו לבית כנסת שהיה בעבר כנסיה, זה היה מותר?
תשובה: איני יודע דבר על הצום שהזכרת. אומנם אסור להיכנס לכנסיה אך מי שנכנס בטעות צריך תשובה אך לאו דווקא צום. באשר להפיכתה לביכנ"ס, צריך לשאול ברבנות המקומית כיצד עשו זאת. אני מניח שהם שאלו פוסקים שהתירו להם לאחר שנמחק כל זכר לכנסיה.
שאלה: הנאה מנגינת גוי בשבת: האם מותר לי להישאר בלובי של מלון בחו"ל כאשר גוי מנגן שם בפסנתר?
תשובה: כן, משום שהגוי לא עושה זאת בשבילך, הוא עושה זאת בשביל כל האורחים שם.